Shavkat Mirziyoyev Mudofaa vazirligining Ma’naviyat va ma’rifat markazini ko‘ngilochar maskanga aylantirish haqida topshiriq berdi

Prezident Shavkat Mirziyoyev 28-fevral kuni Yashnobod tumanidagi Mudofaa vazirligiga qarashli Ma’naviyat va ma’rifat markazini borib ko‘rdi.

Bu markaz binosi 1980-yilda qurilgan. Hozirda unda Qurolli Kuchlar ansambli, Markaziy harbiy orkestr, “Turon” davlat harbiy teatri, bichish-tikish korxonasi va bolalar to‘garaklari joylashgan. “Lekin imkoniyatlardan to‘la foydalanilmayotgan edi”, — deyiladi Prezident matbuot xizmati axborotida.

Prezident markaz binosini rekonstruksiya qilib, undan maqsadli foydalanish, davlat-xususiy sheriklik asosida ko‘ngilochar maskan tashkil etish zarurligini ta’kidladi. Bu yerda konsertlar, bayram tadbirlari o‘tkaziladi. Atrof obodonlashtirilib, tadbirkorlar ishtirokida savdo va xizmat ko‘rsatish shoxobchalari tashkil etiladi.